The Ink Black Heart

The Ink Black Heart (בתרגום חופשי לעברית: הלב השחור כדיו) הוא רומן פשע שנכתב על ידי הסופרת ג'יי קיי רולינג, תחת שם העט רוברט גלבריית'. הרומן יצא לאור ב-30 באוגוסט 2022; והוא השישי בסדרת "קורמורן סטרייק".

עלילה
לאחר שסטרייק ורובין סועדים במלון ריץ לרגל יום הולדתה ה-30 של רובין, סטרייק מנסה לנשק את רובין, אך היא נרתעת ממנו, מחשש שיכחיש את הנשיקה לאחר שיתפכח. נעלב, סטרייק מתחיל במהרה מערכת יחסים עם מדליין, מכרה של ארוסתו לשעבר, שרלוט, אותה הוא מסתיר מרובין.

אידי לדוול, אנימטורית שיצרה את הסדרה המונפשת המצליחה "The Ink Black Heart" ביוטיוב, שעתה מעובדת לסרט בנטפליקס, מבקרת בסוכנות ומבקשת מרובין לחקור את זהותו של "אנומי", דמות מקוונת שיצרה את "המשחק של דרק", שעשועון מקוון המבוסס על הסדרה, שהחל להטריד את אידי לאחר שביקרה את השעשועון. רובין מפנה את אדי לסוכנות אחרת עם יותר ניסיון בפשעי סייבר. במקביל, בתוך השעשויון, נראה שלשני מנחים יש הוכחות לכך כי "אנומי" הוא אידי, וחולקים זאת עם ג'וש בליי, יוצר-שותף של הסדרה ובן זוגה לשעבר של אידי. זמן קצר לאחר מכן, אידי וג'וש נחטפים ועוברים התעללות פיזית לאחר שהסכימו להיפגש בבית הקברות הייגייט, בו מתרחשת עלילת הסדרה – אידי נרצחת בזמן שג'וש נותר משותק.

לאחר הירצחה של אידי, את שירותיהם של סטרייק ורובין שוכר מפיק עיבודו הקולנועי "The Ink Black Heart", המבקש מהם לחשוף את זהותו של "אנומי". לשם כך, השניים מתחילים לחקור אנשים שונים שהיו מעורבים ביצירת הסדרה ואת תושבי שכונת האומנים "נורת' גרוב ארט קולקטיב". את חלקה הגדול של החקירה, מבצעים סטרייק ורובין באמעות האינטרנט, שם הם מתחקים אחר "אנומי" ודמות אחרת, "עט הצדק", שביקרה את הסדרה בהיותה גזענית, יכולתנית וטרנספובית. בנוסף, השניים אף חוקרים את "המשחק של דרק", שם "אנומי" מתוודה בגלוי על רצח, דבר שאליו מתייחסים המנחים האחרים מתייחסים אליו בביטול ובבדיחות; כולל שותפו, "מורהאוס". עם זאת, נראה כי שני מנחים הקשורים ל"הלבינינג", שרת המופעל על ידי אנשי ימין קיצוני, אכן חושדים בו. רובין ניגשת לשעשועון והופכת לשחקנית פעילה, זאת במטרה לפסול חשודים באמצעות שיטת השלילה. במהלך השעשועון, נרמז כי מנחה בשם "פייפרווייט" ו"מורהאוס" מנהלים מערכת יחסים, כאשר "פייפרווייט" שולחת במקרה תמונה לשרתיו.

לאחר שעזבו את כנס הקומיק-קון, שם ראיינה רובין חשוד, סטרייק ורובין עוקבים אחר חשוד אחר, לעזרתו רובין נחלצת כאשר זר מחופש לבאטמן דוחף אותו אל פסי הרכבת בעוד הרכבת מתקרבת. לאחר שרובין עוזרת להציל את חייו, תמונתה מתפרסמת בעיתונים, ומתברר כי היא הצילה את אוליבר פיץ', מנחה ב"משחק של דרק" וחבר ב"הלבינינג". במשחק, "אנומי" מתוודה על הניסיון לרצוח את אוליבר בפני אחיו של אוליבר. זמן קצר לאחר מכן, מתפוצצת פצצה המוסווית כחבילה במשרדי הסוכנות, אף על פי שאיש לא נפגע. פרסום דבר ההתפוצצות דוחק ב"מורהאוס" לדון בהליכה לסוכנות עם "פייפרווייט". סטרייק ורובין מסיקים ש"מורהאוס" הוא למעשה פרופסור נכה לפיזיקה המלמד באוניברסיטת קיימברידג' ומחליטים לראיין אותו. עם זאת, "מורהאוס" נרצח לפני שהם מגיעים אליו.

בנוסף, סטרייק ורובין מגלים כי מנחה אחר נכנס לחשבון בשם "אנומי", עובדה המבטלת חלק גדול ממאמציהם לשלול חשודים ולשקול את האפשרות כי "פפיפרווייט" הייתה בובת גרב שנשלטה על ידי "אנומי" על מנת לעקוב אחר "מורהאוס". במקביל, סטרייק מסיק כי דודהּ של אידי לא קבר את המכתב של ג'וש עם אידי. לאחר שמצאו סימנים לביטויים מיזוגיניים ופוגעניים במכתב, השניים מבינים שמישהו עם גישה לקטיה, סוכנתו של ג'וש, החליף את המכתב המקורי.

זמן קצר לאחר מכן, בתה של קטיה מתקשרת אליהם, צורחת לעזרה. לאחר שנסע לביתה של קטיה, גאס – בנה של קטיה שנחשף כעת כ"אנומי" – מנטרל את סטרייק באמצעות טיזר. רובין מפעילה אזעקת אונס לפני שהיא בורחת אל הקומה העליונה, שם היא רואה את גופתו של איניגו, בעלה של קטיה, שנרצח. חמוש במצ'טה, גאס רודף אחריה עד שדעתו מוסחת על ידי שכנים שהגיעו בעקבות האזעקה של רובין, מה שמאפשר לה להכות אותו בחלק האחורי של ראשו.

בבית החולים, סטרייק מספר לרובין ששמה התווסף לדלת המשרד, חדשות המביאות אותה לכדי דמעות, ושהוא נפרד ממדליין. מנגד, רובין, שהבינה שהיא מאוהבת בסטרייק לאחר שנודע לה שהוא יוצא עם מדליין, מגלה לו שהיא יוצאת עכשיו עם שוטר. אחרי שהיא עוזבת, סטרייק מהרהר בעובדה כי ייתכן שהוא החמיץ את ההזדמנות שלו לצאת עם רובין.

דמויות

דמויות ראשיות
 קורמורן סטרייק – חייל בדימוס ששוחרר בכבוד לאחר שאיבד מחצית מרגלו במהלך מלחמה באפגניסטן, שהפך מאז לבלש פרטי. סטרייק הוא ידוען מינורי, בין השאר בזכות אביו, כוכב הרוק ג'וני רוקבי, ופתירת מעשי הרצח ברומנים הקודמים.
 רובין אלקוט – שותפתו העסקית של סטרייק, שסיימה קורס חקירה פלילית, תחת מימונו המלא של סטרייק. כמי שעברה אונס וניסיון רצח, רובין רגישה במיוחד לפשעים על רקע מיני.

דמויות נוספות

זהויות מקוונות
 אנומי – יוצר-שותף ומנחה התוכנית "המשחק של דרק", שרודף את אידי לאחר שפורסם סרטון בו היא מביעה את זלזולה כלפי התוכנית.
 מורהאוס – יוצר-שותף ומנחה התוכנית "המשחק של דרק", וזהותו המקוונת של ד"ר ויקאס בארדווג', שבניגוד ל"אנומי", אינו רודך את אידי.
 ויילפצ'ורה ולורדדרק – חברי השרת "הלבינינג" ומנחים שמרכיבים תיק המתיימר להוכיח ש"אנומי" היא אידי לפני שמתפרסם דבר הירצחה.
 פייפרווייט – מנחה שנמצא במערכת יחסים מקוונת עם "מורהאוס". מתגלה כפרופיל פיקטיבי.
 הארטלה – מנחה וזהותה המקוונת של יסמין וית'רהד.
 פריידי1 – מנחה וזהותה המקוונת של רייצ'ל לדוול.
 וורם28 – מנחה וזהותה המקוונת של זואי היי.
 עט הצדק – בלוגר המבקר את "The Ink Black Heart", ובמיוחד את אידי לדוול, באשמת גזענות, יכולתנות, טרנספוביה ולעג למעמד הפועלים.
 תלמידו של לפין, ג'וליוס, ג'וני בי ומקס R – חשבונות טוויטר מיזוגיניים. "תלמידו של לפין" נקרא על שמו של רוצח ההמונים האנטי-פמיניסטי .

ביקורות
הספר מכר 50,738 עותקים בשבוע הראשון שלו ליציאתו לשוק בבריטניה, והתמקם במקום הראשון ברשימת 50 הספרים המובילים בבריטניה.

ביקורות על הספר
ג'ייק קרידג' מ"הטלגרף" העניק לרומן 3 מתוך 5 כוכבים, ותיאר את הסדרה כולה כ"סיפורת פשע מנחמת טובה", אך מנגד מתח ביקורת על אורכו של הרומן, בקביעה כי "[נראה שאין] העמקה או כיסוי טריטוריה רגשית יותר ממה שעשו הקודמים". ב"סאנדיי טיימס" מתחו ביקורת דומה על אורכו של הרומן. המבקרת דארה מקמנוס מ"אייריש אינדפנדנט" העניקה לרומן ביקורת חיובית, ושיבחה אותו על שילוב "עשרות דמויות, קווי עלילה מרובים, ובעיקר, המון המון דברים שקורים".

טענות על תיאור-עצמי
במקביל, ספגה ג'יי קיי רולינג ביקורות על תיאורה-העצמי לכאורה במהלך עלילת הרומן, בה אישה נהרגת לאחר שהואשמה בטרנספוביה; שהושוותה להצהרותיה השנויות במחלוקת של רולינג בנושא הטרנסג'נדרים. האטי לינדרט מהאתר "The A.V. Club" טענה כי רולינג סובלת מ"תסביך הקורבן". לאור הביקורות, הכחישה רולינג את הטענות כי עלילת הרומן שאבה השראה מהאשמותיה בטרנספוביה, וקבעה: "את הספר כתבתי לפני שקרו לי דברים מסוימים באינטרנט".

הערות שוליים

רומנים המתרחשים בלונדון
ספרי ג'יי קיי רולינג
מחלוקות הקשורות לאינטרנט
מחלוקות הקשורות ללהט"ב